I håbet om at det vil føre til ny og banebrydende medicinsk behandling, skal data om danskernes gener samles i Nationalt Genom Center.

Derfor arbejder man i disse dage på Christiansborg på højtryk med en ny lov, som er sendt til høring. Sundhedsministeren vil med loven få frie beføjelser til at samkøre danskernes genoplysninger med en lang række person- og helbredsoplysninger i en altomfattende database. Alt sammen uden at danskerne vil blive spurgt om lov.

Vedtages lovforslaget, etableres der en central database med hver enkelt borgers dna-landkort (kaldet genomet) samkørt med øvrige oplysninger, som danske patienter i fortrolighed har givet til deres læge.